సురేష్ అంగడి

సురేష్ చన్నబసప్ప అంగడి (1 జూన్ 1955 – 23 సెప్టెంబరు 2020) భారతదేశానికి చెందిన రాజకీయ నాయకుడు. ఆయన 2004 నుండి 2019 వరకు వరుసగా నాలుగు సార్లు బెలగావి నియోజకవర్గంకు ఎంపీగా ఎన్నికై నరేంద్ర మోదీ మంత్రివర్గంలో కేంద్ర రైల్వే శాఖ సహాయ మంత్రిగా పని చేశాడు.

జననం, విద్యాభాస్యం 
సురేష్ అంగడి 1 జూన్ 1955న కర్ణాటక రాష్ట్రం, బెల్గాం సమీపంలోని కన్వి కర్వినకొప్ప గ్రామంలో చనబసప్ప, సోమవ్వ దంపతులకు జన్మించాడు. ఆయన బెలగావిలోని ఎస్.ఎస్.ఎస్ సమితి కాలేజ్ ఆఫ్ కామర్స్ నుండి కామర్స్‌లో బ్యాచిలర్ డిగ్రీ, ఆ తర్వాత బెలగావిలోని రాజా లఖమగౌడ న్యాయ కళాశాల నుండి న్యాయ పట్టా అందుకున్నాడు.

రాజకీయ జీవితం
సురేష్ అంగడి భారతీయ జనతా పార్టీ ద్వారా రాజకీయాల్లోకి వచ్చి 1996 నుండి 1999 వరకు బీజేపీ బెల్గాం జిల్లా ఉపాధ్యక్షుడిగా, 2000 నుండి 2004 వరకు బెల్గాం ఛాంబర్ ఆఫ్ కామర్స్ సభ్యుడిగా పని చేశాడు. ఆయన 2004లో బెలగావి లోక్‌సభ నియోజకవర్గం నుండి తొలిసారి లోక్‌సభకు ఎంపీగా ఎన్నికయ్యాడు. సురేష్ ఆ తర్వాత వరుసగా 2009, 2014, 2019 ఎన్నికల్లో వరుసగా ఎంపీగా ఎన్నికై 30 మే 2019న నరేంద్ర మోదీ మంత్రివర్గంలో కేంద్ర రైల్వే శాఖ సహాయ మంత్రిగా భాద్యతలు చేపట్టాడు.

మరణం
సురేష్ అంగడి 2020 సెప్టెంబర్ 11న కరోనా బారిన పడి ఎయిమ్స్‌లో చికిత్స పొందుతూ  ఆరోగ్య పరిస్థితి విషమించి 2020 సెప్టెంబర్ 23న మరణించాడు. ఆయనకు భార్య మంగల్‌, ఇద్దరు కుమార్తెలు స్ఫూర్తి, శారద ఉన్నారు.

మూలాలు

1955 జననాలు
2020 మరణాలు